**1. Mosebog, kap. 3: Syndefaldet og uddrivelsen af Edens have**

**[v1](javascript:%20ShowBibleChapterNotes('note1');)**  Slangen var det snedigste af alle de vilde dyr, Gud Herren havde skabt, og den spurgte kvinden: »Har Gud virkelig sagt, at I ikke må spise af træerne i haven?« **[v2](javascript:%20ShowBibleChapterNotes('note2');)**  Kvinden svarede slangen: »Vi må gerne spise af frugten på træerne i haven, **[v3](javascript:%20ShowBibleChapterNotes('note3');)**  men frugten på det træ, der står midt i haven, har Gud sagt, at vi ikke må spise af og ikke røre ved, for ellers skal vi dø.« **[v4](javascript:%20ShowBibleChapterNotes('note4');)**  Men slangen sagde til kvinden: »Vist skal I ikke dø! **[v5](javascript:%20ShowBibleChapterNotes('note5');)**  Men Gud ved, at den dag I spiser af den, bliver jeres øjne åbnet, så I bliver som Gud og kan kende godt og ondt.« **[v6](javascript:%20ShowBibleChapterNotes('note6');)**  Kvinden så, at træet var godt at spise af og tiltrækkende at se på, og at det også var godt at få indsigt af, og hun tog af frugten og spiste. Hun gav den også til sin mand, der var hos hende, og han spiste. **[v7](javascript:%20ShowBibleChapterNotes('note7');)**  Da åbnedes deres øjne, og de opdagede, at de var nøgne. Derfor syede de figenblade sammen og bandt dem om livet.

**[v8](javascript:%20ShowBibleChapterNotes('note8');)**  Ved aftenstid hørte de Gud Herren gå rundt i haven. Da gemte Adam og hans kvinde sig for Gud Herren mellem havens træer. **v9**  Gud Herren kaldte på Adam: »Hvor er du?« **v10**  og han svarede: »Jeg hørte dig i haven og blev bange, fordi jeg er nøgen, og så gemte jeg mig.« **v11**  Han spurgte: »Hvem har fortalt dig, at du er nøgen? Har du spist af det træ, jeg forbød dig at spise af?« **v12**  Adam svarede: »Kvinden, du satte hos mig, gav mig af træet, og så spiste jeg.« **[v13](javascript:%20ShowBibleChapterNotes('note9');)**  Gud Herren spurgte så kvinden: »Hvad er det, du har gjort?« Hun svarede: »Slangen forledte mig til at spise.«

**[v14](javascript:%20ShowBibleChapterNotes('note10');)**  Da sagde Gud Herren til slangen:  
      »Fordi du har gjort dette,  
      skal du være forbandet  
      blandt alt kvæg  
      og blandt alle vilde dyr.  
      På din bug skal du krybe,  
      og støv skal du æde,  
      alle dine dage.  
       **[v15](javascript:%20ShowBibleChapterNotes('note11');)**  Jeg sætter fjendskab  
      mellem dig og kvinden,  
      mellem dit afkom og hendes:  
      Hendes afkom skal knuse dit hoved,  
      og du skal bide hendes afkom i hælen.«  
**[v16](javascript:%20ShowBibleChapterNotes('note12');)**  Til kvinden sagde han:  
      »Jeg vil gøre dit svangerskab  
      plagsomt og pinefuldt,  
      i smerte skal du føde børn.  
      Du skal begære din mand,  
      og han skal herske over dig.«  
**[v17](javascript:%20ShowBibleChapterNotes('note13');)**  Til Adam sagde han:  
      »Fordi du lyttede til din kvinde  
      og spiste af det træ,  
      jeg forbød dig at spise af,  
      skal agerjorden være forbandet for din skyld;  
      med møje skal du skaffe dig føden  
      alle dine dage.  
       **[v18](javascript:%20ShowBibleChapterNotes('note14');)**  Tjørn og tidsel skal jorden lade spire frem til dig,  
      og du skal leve af markens planter.  
       **[v19](javascript:%20ShowBibleChapterNotes('note15');)**  I dit ansigts sved  
      skal du spise dit brød,  
      indtil du vender tilbage til jorden,  
      for af den er du taget.  
      Ja, jord er du,  
      og til jord skal du blive.«  
**[v20](javascript:%20ShowBibleChapterNotes('note16');)**  Adam gav sin kvinde navnet Eva, for hun blev mor til alle mennesker. **v21**  Gud Herren lavede skindtøj til Adam og hans kvinde og gav dem det på. **[v22](javascript:%20ShowBibleChapterNotes('note17');)**  Og Gud Herren sagde: »Nu er mennesket blevet som en af os og kan kende godt og ondt. Bare det nu ikke rækker hånden ud og også tager af livets træ og spiser og lever evigt!« **[v23](javascript:%20ShowBibleChapterNotes('note18');)**  Så sendte Gud Herren dem ud af Edens have til at dyrke agerjorden, som de var taget af. **[v24](javascript:%20ShowBibleChapterNotes('note19');)**  Han jog mennesket ud, og øst for Edens have anbragte han keruberne og det lynende flammesværd til at vogte vejen til livets træ.

*Skabelsesberetningen og syndefaldsmyten i 1. Mosebog kap. 1-3 kan i kristendommen læses i forhold til de nytestamentlige forestillinger om, hvad der skal ske med Jorden engang i fremtiden. Det nedenstående tekststykke sætter skabelsesberetningen og især syndefaldet i perspektiv, og det afspejler eskatologiske og apokalyptiske forestillinger forfattet omkring år 100 e. Kr.*

**Det Nye Testamente: Johannes’ Åbenbaring, kap. 21, 1-8.**

## Den nye himmel og den nye jord

[**v1**](javascript:%20ShowBibleChapterNotes('note1');)  Og jeg så en ny himmel og en ny jord. For den første himmel og den første jord forsvandt, og havet findes ikke mere. [**v2**](javascript:%20ShowBibleChapterNotes('note2');)  Og den hellige by, det ny Jerusalem, så jeg komme ned fra himlen fra Gud, rede som en brud, der er smykket for sin brudgom. [**v3**](javascript:%20ShowBibleChapterNotes('note3');)  Og jeg hørte en høj røst fra tronen sige:  
      Nu er Guds bolig hos menneskene,  
      han vil bo hos dem,  
      og de skal være hans folk,  
      og Gud vil selv være hos dem.  
       [**v4**](javascript:%20ShowBibleChapterNotes('note4');)  Han vil tørre hver tåre af deres øjne,  
      og døden skal ikke være mere,  
      ej heller sorg, ej heller skrig, ej heller pine skal være mere.  
      Thi det, der var før, er forsvundet.  
[**v5**](javascript:%20ShowBibleChapterNotes('note5');)  Og han, der sidder på tronen, sagde: »Se, jeg gør alting nyt!« Og han sagde: »Skriv! For disse ord er troværdige og sande.« [**v6**](javascript:%20ShowBibleChapterNotes('note6');)  Og han sagde til mig: »Det er sket. Jeg er Alfa og Omega, begyndelsen og enden. Den, der tørster, vil jeg give af kilden med livets vand for intet. [**v7**](javascript:%20ShowBibleChapterNotes('note7');)  Den, der sejrer, skal arve dette, og jeg vil være hans Gud, og han skal være min søn. [**v8**](javascript:%20ShowBibleChapterNotes('note8');)  Men de feje og troløse og afskyelige og morderne og de utugtige og troldmændene og afgudsdyrkerne og alle løgnerne skal få deres lod i søen, der brænder med ild og svovl; det er den anden død.«